KOLA-20 week 2 - RSGplus
Gepubliseer op 25/05/2020. 28/05/2020
Die sitrusplase rondom Kirkwood in die Sondagsriviervallei.
Die inperking is ook nie oral dieselfde nie. Hoe handhaaf 'n mens buitendien fisieke afstand met 10 mense in 'n tweekamerhuis, of in minibusse, en wat maak 'n vreemde virus saak as 'n mens honger is? Ek is tans hier in die Oos-Kaap op Kirkwood in die Sondagsriviervallei. Hier lyk dit nie of die mense van Akwapark, bokant die dorp se groot kanaal en 'n uitsig oor die vallei, eintlik bewus is van die inperking nie – nie te oordeel aan die klanke van jollifikasie, rumoerigheid en -vrolikheid en geluide van luide kerkgangers wat opeenvolgens oor naweke vanuit dié woongebied oor die dorp bulder nie. Maar gedurende die week het gesondheidswerkers skielik met 'n bussie die stofstrate ingejaag en vier positiewe gevalle vinnig in die bussie gelaai en weggeswiep na 'n kwaratyn-gebied hier êrens op 'n plaas naby Korhaansdrif buite die dorp. Nou wonder ek of dit ná dié gebeurtenis effe stiller sal wees oor die naweek. Dit het alles begin toe nege mense in die sanatorium anderkant die ou tennisbane positief getoets het nadat 'n gesondheidswerker wat 'n begrafnis (!?) bygewoon het, en toe een van die Akwaparkers wat in die sanatorium werk, aangesteek het. Alles begin toe by 'n begrafnis, en die helende hande wat gesond moet maak, maak toe siek. So maak nóg dinge oor COVID-19 ook net nie sin nie: In 'n hospitaal in Oos-Kaap wag pasiënte (hulle word genoem PUI's oftewel Patients Under Investigation) op die uitslag van hulle toetse sommer almal saam in een isolasiesaal sodat dié wat dalk negatief sou wees, daar en dan kan aansteek. So het elke dorp sy eie stories.
Dat die inperking besig is om sy tol op baie vlakke te eis, is gewis. Maar juis daarom moet ons 'n teenvoeter vind. Maak KOLA-20 jou teenvoeter.
Laat my gerus weet hoe dit met jou gaan: skryf aan gesond@rsg.co.za. Ek sal jou probeer inspireer, maar ek het ook soms inspirasie nodig, want dié sinnelose inperking kry my ook soms onder.
Angs, depressie, frustrasie… die inperking kan jou kop parte laat speel.
Voel jy meer angstig a.g.v. die inperking? Was jy voor inperking in 'n traumatiese situasie, en nou ervaar jy weer dieselfde simptome? Hoor hoe om jou stres en traumatiese stres van mekaarte onderskei, en hoe om dit self reg te kry om traumatiese stres te voorkom.
Laai Af (23 367KB)
Kom ons leef ons angstigheid weens die inperking dood. Kom ons stap die angs skoon weg deur minstens tussen 6 en 9 soggens vars lug in te asem.
Oefen minstens 4 keer per week. Wissel jou spieroefeninge af met die kardiovaskulêre oefeninge, byvoorbeeld
Maandag, Woensdag en Vrydag: Spieroefeninge
Dinsdag, Donderdag en Saterdag: Kardiovaskulêre oefeninge.
Spieroefeninge: Herhaal week 1 se spieroefeninge, maar doen 2 stelle van elke oefening pleks van een. Alles gaan steeds oor jou 'Core' spiere.
Doen minstens 6 van die maagspier-oefeninge uit die onderstaande video's en illustrasies. Doen 10 herhalings, twee maal.
Voeg nou twee stelle elk van 10 oefeninge van elk van die onderstaande by:
Ons gaan met die Kola-20-eetplan geleidelik jou eetgewoontes verander, deur een of twee veranderings per week aan te bring. Na 12 weke (of gouer) is jy by 'n perfekte eetplan, en dan verfyn ons dit verder. Jy implimenteer elke week se veranderings vir die res van die program (en jou lewe) en eet buiten vir die veranderings soos wat jy gewoonlik geëet het. As jy oefening doen, saam met die eetplan, gaan jy nie net makliker gewig afskud nie, maar jy gaan beslis meer gemotiveerd wees om gesonder te eet.
1. Die volgende kosse is reeds in jou groen mandjie:
Eet 2 –4 vrugte per dag (een porsie = gebalde vuis/tennisbalgrootte.
2. Die volgende kosse is reeds in jou rooi mandjie:
Jy mag hierdie week en al die volgende weke slegs een keer per week een porsie (halwe koppie/1 sny so groot en dik soos jou handpalm) uit hierdie mandjie eet: